喬松歌
作者：王邁
朝代：宋

paragraphs: 華陽有喬松，直幹千丈强。
盤根據厚土，勁直凌秋霜。
不知種者誰，拱把由羲皇。
不受秦人封，鐵立心慨慷。
下有青牛蹲，中有琥珀藏。
長恐蛟龍姿，夜逐雷雨翔。
我願爲胎仙，高風下相羊。
共此清與高，保此堅與剛。
共聞堯舜君，至治垂衣裳。
玉帛交萬國，朝覲開明堂。
我願爲榱桷，翼松爲棟梁。
斲此冰雪根，繪畫施青黄。
萬古永不朽，長久天日光。